Néese mapisáináami,
níái wenàiwica imàaquéeyéicatéwa abéemáise,
náalíacaalíté Jesús yéewáidacalénái yàacawa ulìcuta,
úái abéechúasàatúa ída íiriéchúacatéwa néeni,
yá náalíacaté càmita Jesús idé yàacawa náapicha.
Quéwa áibanái wenàiwica nàanàacaté abénaméeyéi ídalìcu Tiberias ìyacàlená néese,
mawiénita irí yái Jesús yàacatáicaté cayábéeri Dios irí ipíchatéca nayáaca pan.
Néese canácanáamité wenàiwica iicáca Jesús néeni,
yéewáidacalénái nacái,
yáté nalicùacawa ídanái irìculé,
yá nàacatéwa Capernaúm ìyacàlená néré icutáidéeyéi yèepunícawa Jesús.
Néese idécanáamité nàanàaca Jesús abéemàalé calìsa,
yá nasutácaté néemìawani:
“Pía yéewáidéerica.
¿Chácaalíná pìanàa aléi?”
Yá Jesús íimacaté nalí:
“Báisíta,
báisítacué núumaca pirí:
Càmitàacá píalíacué péemìaca càinácaalí íimáaná yái piiquéericuéca numànica,
càmíirica wenàiwica idé imànica.
Yátacué picutáidaca núa ìwalíise yái pan piyéericuéca cadéwaca.
Picácué píibaida ìwaliná yái yàacàsi imáalèericawa.
Yásí yéewéericué píibaidaca ìwaliná yái yàacàsi càmíiripináca yéewa ibadácawa,
yái yèerica wacáuca càmíiri imáalàawa,
nuèripinácuéca pirí,
núa asìali Dios néeséerica.
Idécáiná Núaniri Dios imàacaca nùwali cáalíacanáwaca ichàiniwa numànicaténá càide iyúwa iwàwáaná.”
Yá nasutácaté néemìawa Jesús,
náimacaté irí:
“¿Càiná iwàwacutá wamànica wamànicaténá càide iyúwa Dios iwàwáaná wáibaidaca irí?”
Yá Jesús íimacaté nalí:
“Yátacué Dios iwàwéeri pimànicuéca yái:
‘Peebáidacué nùwali,
núa Dios ibànuèricaté aléi.’ ”
Néese,
yá náimacaté irí:
“Iwàwacutá pimànica waicá yái càmíirica wenàiwica idé imànica,
waicácaténáni,
weebáidacaténá nacái pìwali.
¿Càinásica wawàsica yái píalimá pimànica?
Bàaluité,
níái wàawirináimica nayáacaté maná máisawalíiri yùucubàa càide iyúwaté natànàaná Dios itàacái irìcu:
‘Moisés imàacacaté pani nacáiri yúuwàacawa chènuníise èeri imanùbaca nayáacalépináté.’ ”
Yá Jesús íimacaté nalí:
“Báisíta,
báisítacué núumaca pirí:
Càmitaté Moisés yái yàacué piyáa pan chènuníiséeri.
Yáta yéewéeri yàacuéca piyáa báisíiri pan chènuníiséeri yái,
Núaniri Dios.
Núacata yái pan Dios yèerica pirícué iricuèricatéwa chènuníise,
yèerica nacáuca càmíiri imáalàawa,
níái èeri mìnanáica.”
Yá náimacaté irí:
“Wáiwacali,
íná pìa wayáa yéená yái pan càirica píimaca ìwali,
siùcái,
càiripináta nacái.”
Yá Jesús íimacaté nalí:
“Núacata yái pan yèerica wenàiwica icáuca.
Yái yeebáidéerica nùwali càmita máapipiná quirínamani.
Càmita nacái macàlapiná iwàwa quirínama.
Quéwa idécué nucàlidaca piríni,
éwitacué idéca piicáca núa,
càicáaníta,
càmitacué peebáida nùwali.
Macáita níái Núaniri Dios yèeyéica nulí nàapinácawa nùatalé.
Iná macáita níái yèeyéicawa nùatalé,
yá nuípunitáidapináca cayába nía.
Càmita nùanàa chènuníise numànicaténá càide iyúwa nuwàwáaná.
Nùanàaca aléi numànicaténá càide iyúwa iwàwáaná,
yái Núaniri ibànuèrica núa aléi.
Yái Núaniri ibànuèrica núa aléi,
yá iwàwéeri numànica yái:
Càmita iwàwacutá néená yúucacawa,
níái idéeyéica yàaca nulí.
Iwàwacutápiná nucáucàidaca nía yéetácáisi íicha èeri imáalàacaalíwa.
Yáca Núaniri iwàwéeri píichacué yái:
Macáita níái iiquéeyéica núa,
yeebáidéeyéica Dios Iirica núa,
nadènìapináca nacáuca càmíiri imáalàawa.
Yá nacái nucáucàidapináca nía yéetácáisi íicha èeri imáalàacaalíwa.”
Néese Jesús itàacái ìwalíise,
yá judíonái idàbaca itàaníca báawanama ìwali,
íimacáiná nalí báisíiri iyú:
“Núacata yái pan iricuèricawa chènuníise.”
Yá náimacaté irí:
“¡Yái Jesús,
yácata José ìiri yáara!
Wáalíaca waicáca isèenái.
Néeni,
¿cáná yéewa ‘nulicùacawa chènuníise’,
íimaca?”
Yá Jesús íimaca nalí:
“Yátacué pisèesáidaca pitàaníca nùwali báawanama píapichawáacawa.
Canácata yéewéeri yàacawa nùatalé,
càmicanáami Núaniri ité nùataléni,
yái ibànuèrica núa aléi.
Néese,
yá numichàidapinácani èeri imáalàacaalíwa.
Càité natànàaca níái profetanáica:
‘Dios yéewáidapináca nía macáita.’
Iná macáita níái yéemièyéica Núaniri itàacái,
yéewáidéeyéicawa nacái ìwali,
nàapinácawa nùatalé.
Núacata abéerita yèericawa Dios yáatanáise,
canácata áiba.
Iná yéewa núacata yái iiquéeri Yáaniriwa.
Báisíta,
báisítacué núumaca pirí:
Yái yeebáidéerica nùwali,
idènìaca icáucawa càmíiri imáalàawa.
Núacata yái pan yèerica wenàiwica icáuca.
Níái pìawirináimica nayáacaté maná máisawaliri yùucubàa.
Quéwa càicáaníta,
yáté nacái néetácawa.
Quéwa núacata yái pan iricuèricawa chènuníise.
Iná yái iyéericani càmíirita yéetápináwa.
Núacata yái pan cáuri iricuèricawa chènuníise.
Cawinácaalí iyáa yéená yái panica,
yá ìyapináca càiripináta.
Iná yái pan nuèripináca wenàiwicanái ìwaliná,
yácata nuiná,
yéewacaténá nadènìaca nacáuca càmíiri imáalàawa,
níái èeri mìnanáica.”
Iwalíise,
yá judíonái itàaníca yáapichawáaca ùulenama,
náimaca:
“¡Càiná yéewáaná yàaca wayáa iiná yéenáwa yái asìalica!”
Yá Jesús íimaca nalí:
“Báisíta,
báisítacué núumaca pirí:
Càmicaalícué piyáa nuiná,
núa asìali Dios néeséerica,
càmicaalícué nacái pìira nuíraná,
càmitacué pidènìapiná picáucawa càmíiri imáalàawa.
Yái iyéerica nuiná,
ìiréerica nacái nuíraná,
idènìaca icáuca càmíiri imáalàawa.
Yá nacái numichàidapinácani èeri imáalàacaalíwa.
Yái nuináca,
yácata báisíiri yàacàsica.
Càita nacái yái nuíranáca,
yácata báisíiri ìiracalésica.
Yái iyéerica nuiná,
ìiréerica nacái nuíraná,
ìyaca abédanamata núapicha.
Yá nacái nùyaca yáapicha abédanamata.
Yái Núaniri ibànuèrica núa aléi ìyaca càiripináta.
Iná yéewa nùyaca nacái càiripináta ìwalíisená.
Iná càita nacái,
yái iyéerica nuiná,
ìyapináca núapicha càiripináta.
Núacata yái pan iricuèricatéwa chènuníise.
Quéwa càmíirita càitáde iyúwa maná yái wàawirináimi iyéericaté,
néese,
yáté néetácawa.
Quéwa yái iyéerica yéená yái pan,
idènìapináca icáuca càmíiri imáalàawa.”
Càicaté Jesús íimaca nalí,
yéewáidacaalíté judíonái yéewáidacàalu irìcu Capernaúm ìyacàlená néeni.
Iná idécanáami néemìaca Jesús itàacái,
yá madécaná yéewáidacalénái íimaca:
“Máiníca càulenáca yái itàacáica.
Càmita wáalía wéemìacani.
Iná càmita wawàwa wéemìaca quirínama itàacái.”
Quéwa Jesús yáalíacawa ìwali yái yéewáidacalénái itàaníináca náapichawáaca,
yá íimaca nalí:
“Iná nutàacái ìwalíise,
¿yácué càmita piwàwa pìacawa núapicha quirínama?
Néeni,
¿càinásicué píimacata,
piicácanáamicué numichàacawa chènuniréta nùyacatalécaté quéechacáwa,
núa asìali Dios néeséerica?
Yái Espírituca,
yácata yéewéeri yàaca wacáuca.
Yái waináca,
canéerita iwèni.
Níái tàacáisi nucàlidéeyéicuéca pirí,
espírituca nía,
níacata nacái yéewéeyéi yàaca wacáuca càmíiri imáalàawa.
Quéwa càicáaníta,
nàyaca abénaméeyéi péenácué càmíiyéi yeebáida nùwali.”
Cài Jesús íimaca nalí,
idécáináté yáalíacawa nàwali èeri ipíchawáiseta,
càinácaalí níái càmíiyéica yeebáida ìwali,
yá nacái icháawèeripinácani.
Iimaca nacái nalí:
“Idéca càicuéca núumaca pirí,
canácata yáaliméeri yàacawa nùatalé càmicanáami Núaniri imàaca yàaca nùatalé.”
Néese idénáami,
yáté madécaná yéewáidacalénái càmitaté nèepunícawa yáapicha quirínama.
Yá Jesús isutáca yéemìawa níái doce yéewáidacalécawa:
“Néenicué pía,
¿Piwàwacué nacái pimàacaca núa abéerita?”
Yá Simón Pedro yeebáca isàna:
“Núiwacali,
canácata wáalía wàacawa yáami quirínama.
Píacata yái icàlidéeri yái tàacáisi yèerica wacáuca càmíiri imáalàawa.
Iná wía,
idéca weebáidaca pìwali,
yá nacái wáalíaca píacata Cristo,
Iirica yái Dios ìyéerica càiripináta.”
Yá Jesús íimacaté nalí:
“Núa,
idécué nuníwàaca pía,
píacué doceca.
Quéwa abéeri péenácué idéeri càica íiwitáisede iyúwa Camènìadacáiri.”
Jesús itàanícaté ìyaca Judas Iscariote ìwali,
yái Simón ìiricaté,
néenácata níái doce yéewáidacalénáica.